Document ID: 32012R0064

РЕГЛАМЕНТ (ЕС) № 64/2012 НА КОМИСИЯТА
от 23 януари 2012 година
за изменение на Регламент (ЕС) № 582/2011 за прилагане и изменение на Регламент (ЕО) № 595/2009 на Европейския парламент и на Съвета по отношение на емисиите от тежки превозни средства (Евро VI)
(текст от значение за ЕИП)
ЕВРОПЕЙСКАТA КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 595/2009 на Европейския парламент и на Съвета от 18 юни 2009 г. за одобрението на типа на моторни превозни средства и двигатели по отношение на емисиите от тежки превозни средства (Евро VI) и за достъпа до информация за ремонта и техническото обслужване на превозните средства и за изменение на Регламент (ЕО) № 715/2007 и Директива 2007/46/ЕО и за отмяна на директиви 80/1269/ЕИО, 2005/55/ЕО и 2005/78/ЕО (1), и по-специално член 4, параграф 3, член 5, параграф 4, член 6, параграф 2 и член 12 от него,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (2), и по-специално член 39, параграф 7 от нея,
като има предвид, че:
(1)
С Регламент (ЕО) № 595/2009 се установяват общи технически изисквания за одобрението на типа на моторни превозни средства и на резервни части по отношение на техните емисии и се определят правила за съответствието в експлоатация, дълготрайността на устройствата за контрол на замърсяването, системите за бордова диагностика (СБД), измерването на разхода на гориво и достъпа до информация за ремонта и техническото обслужване на превозните средства.
(2)
В съответствие с член 3, параграф 15 от Регламент (ЕС) № 582/2011 на Комисията от 25 май 2011 г. за прилагане и изменение на Регламент (ЕО) № 595/2009 на Европейския парламент и на Съвета по отношение на емисиите от тежки превозни средства (Евро VI), и за изменение на приложения I и III към Директива 2007/46/ЕО на Европейския парламент и на Съвета (3) след като бъдат приети процедурите по измерване на броя на праховите частици, посочени в приложение I към Регламент (ЕО) № 595/2009, всички необходими специфични разпоредби по отношение на двигателите с множество възможни регулировки и разпоредбите за прилагане на член 6 от Регламент (ЕО) № 595/2009, превозните средства и двигателите получават одобрение на типа единствено в съответствие с Регламент (ЕО) № 595/2009 и мерките за прилагането му. Следователно е целесъобразно да се измени Регламент (ЕС) № 582/2011, за да се включат тези изисквания.
(3)
В съответствие с член 6 от Регламент (ЕО) № 595/2009 членове 6 и 7 от Регламент (ЕО) № 715/2007 на Европейския парламент и на Съвета от 20 юни 2007 г. за одобрение на типа на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонта и техническото обслужване на превозните средства (4) се прилагат mutatis mutandis. Следователно е целесъобразно да бъдат пренесени в настоящия регламент разпоредбите относно достъпа до информация за ремонта и техническото обслужване, определени в Регламент (ЕО) № 715/2007, и мерките за прилагането му. Необходимо е обаче посочените разпоредби да бъдат приведени в съответствие с цел да се вземат предвид особеностите на тежките превозни средства.
(4)
По-специално е целесъобразно да се приемат специфични процедури за достъпа до информация за ремонта и техническото обслужване на превозните средства в съответствие с член 6, параграф 1 от Регламент (ЕО) № 595/2009 в случай на многоетапно одобрение на типа. Също така е целесъобразно да се приемат специфични процедури за достъпа до информация за ремонта и техническото обслужване на превозните средства в случай на модификации по искане на клиента и производство на малки количества. В заключение, целесъобразно е да се съдържа позоваване на специфичните стандарти за препрограмиране, разработени за тежките превозни средства.
(5)
Прилагането на разпоредбите относно достъпа до информация за ремонта и техническото обслужване може да бъде в краткосрочен план твърде обременяващо за производителите на превозни средства по отношение на някои системи, които са пренесени от стари типове превозни средства на нови типове превозни средства. Следователно е целесъобразно да се въведат някои ограничени дерогации от общите разпоредби относно достъпа до бордовата диагностика (БД) и информация за ремонта и техническото обслужване на превозните средства.
(6)
От момента, в който стане възможно одобрението на типа на съответното оборудване, трябва да се определят разпоредби относно достъпа до БД и информация за ремонта и техническото обслужване на превозните средства за целите на проектирането и производството на автомобилно оборудване за превозни средства, работещи с алтернативно гориво.
(7)
В съответствие с Директива 92/6/ЕИО на Съвета от 10 февруари 1992 г. относно монтирането и използването на устройства за ограничаване на скоростта за някои категории моторни превозни средства в Общността (5) устройствата за ограничаване на скоростта се монтират от сервизи или организации, одобрени от държавите-членки. В съответствие с Регламент (ЕИО) № 3821/85 на Съвета от 20 декември 1985 г. относно контролните уреди за регистриране на данните за движението при автомобилен транспорт (6) само одобрени сервизи могат да калибрират контролните уреди за регистриране на данните за движението в моторни превозни средства. Следователно е целесъобразно да се изключи информацията относно препрограмирането на модулите за управление на устройства за ограничаване на скоростта и записващото оборудване от разпоредбите за даване на достъп до информация за ремонта и техническото обслужване.
(8)
Поради това Регламент (ЕС) № 582/2011 следва да бъде съответно изменен.
(9)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕС) № 582/2011 се изменя, както следва:
(1)
В член 2 се добавят следните точки 42, 43 и 44:
„(42)
„модификация по искане на клиента“ означава всяко изменение на превозно средство, система, компонент или отделен технически възел, направено по изрично желание на клиента и подлежащо на одобрение;
(43)
„информация за БД на превозно средство“ означава информация, свързана със система за бордова диагностика, за която и да е електронна система на превозното средство;
(44)
„пренесена система“ означава система, определена в член 3, параграф 23 от Директива 2007/46/ЕО, пренесена от стар тип превозно средство на нов тип превозно средство“.
(2)
Добавят се следните членове 2а - 2з:
„Член 2а
Достъп до информация за БД и за ремонта и техническото обслужване на превозните средства
1. Производителите създават необходимата организация и процедури в съответствие с член 6 от Регламент (ЕО) № 595/2009 и приложение XVII към настоящия регламент, за да гарантират, че информация за БД и за ремонта и техническото обслужване на превозните средства е достъпна чрез интернет страници, като използват стандартен формат, по леснодостъпен и бърз начин и при същите условия или достъп като предоставяните на упълномощените търговци и сервизи. Производителите също предоставят наличните материали за обучение на независими оператори, упълномощени търговци и сервизи.
2. Одобряващите органи издават одобрение на типа само след като са получили от производителя сертификат за достъп до информация за БД и за ремонта и техническото обслужване на превозните средства.
3. Сертификатът за достъп до информация за БД и за ремонта и техническото обслужване на превозните средства служи като доказателство за спазване на изискванията на член 6 от Регламент (ЕО) № 595/2009.
4. Сертификатът за достъп до информация за БД и за ремонта и техническото обслужване на превозните средства се изготвя в съответствие с образеца, посочен в допълнение 1 към приложение XVII.
5. Информацията за БД и за ремонта и техническото обслужване на превозните средства включва следното:
а)
еднозначно определяне на превозното средство, системата, компонента или отделния технически възел, за които производителят е отговорен;
б)
наръчници за обслужване, включително документация за ремонт и поддръжка;
в)
технически ръководства;
г)
информация за компоненти и диагностика (като минимални и максимални теоретични стойности от измервания);
д)
електрически схеми;
е)
диагностични кодове за неизправности, включително специфичните кодове на производителя;
ж)
идентификационния номер на софтуера за калибриране, приложим за типа превозно средство;
з)
информация относно и получавана чрез фирмените уреди и оборудване;
и)
информация за записване на данни и двупосочни данни от следене и изпитвания;
й)
стандартните работни единици или периоди за ремонт и техническо обслужване, ако те са предоставени от производителя на неговите упълномощени търговци и сервизи пряко или чрез трета страна;
к)
в случай на многоетапно одобрение на типа информацията, изисквана съгласно член 2б.
6. Упълномощените търговци или сервизи в системата за разпространение на даден производител на превозни средства се считат за независими оператори за целите на настоящия регламент, доколкото същите осигуряват ремонт или техническо обслужване на превозни средства, без да са част от системата за разпространение на производителя на превозни средства.
7. Информацията за ремонта и техническото обслужване на превозните средства е винаги налична, освен когато същата се изисква с цел техническо обслужване на информационната система.
8. За целите на производството и обслужването на съвместими с БД резервни или допълнителни части, оборудване за диагностика и изпитвания производителите предоставят необходимата информация за БД и за ремонта и техническото обслужване на превозните средства, при еднакви условия, на всеки заинтересован производител и/или сервиз в областта на производството на части за превозни средства, оборудване за диагностика или изпитвания.
9. Производителят прави последващи изменения и допълнения към предоставената на неговите интернет страници информация относно ремонта и техническото обслужване на превозните средства едновременно с предоставянето им на упълномощените сервизи.
10. Когато данните за ремонта и техническото обслужване на превозните средства се съхраняват в централна база данни от производителя на превозното средство или от негово име, независимите сервизи, които са одобрени и упълномощени, както се изисква в раздел 2.2 от приложение ХVII, имат безплатен достъп до тези данни при същите условия като упълномощените сервизи, за да имат възможност да въвеждат информация за дейностите по ремонт и техническо обслужване, които са извършили.
11. Производителят трябва да направи достъпна за заинтересованите страни следната информация:
а)
съответната информация, позволяваща разработването на резервни компоненти, които са важни за правилното функциониране на СБД;
б)
информация, позволяваща разработването на оборудване за диагностика с широко приложение.
За целите на буква а) от първа алинея разработването на резервни компоненти не трябва да бъде ограничавано от следното:
а)
липсата на съответстваща информация;
б)
техническите изисквания, свързани със стратегията за сигнализиране на неизправности, ако граничните стойности на СБД са превишени или ако СБД не е в състояние да изпълнява основните изисквания за следене от настоящия регламент;
в)
специфични промени в обработката на информацията от БД с цел отделен подход към работата на превозното средство с бензин или с газ;
г)
одобрението на типа на работещи с газ превозни средства, които съдържат ограничен брой малки недостатъци.
За целите на буква б) от първата алинея, в случаите, в които производителите използват в своите франчайзингови мрежи оборудване за диагностика и изпитвания в съответствие с модулния интерфейс за предаване на данни (MVCI) за превозни средства (ISO 22900) и отворения обмен на диагностични данни ISO 22901 (ODX), ODX файловете трябва да са достъпни за независими оператори чрез интернет страницата на производителя.
Член 2б
Многоетапно одобрение на типа
1. В случай на многоетапно одобрение на типа, както е определено в член 3, параграф 7 от Директива 2007/46/ЕО, крайният производител отговаря за осигуряването на достъп до информация за БД и за ремонта и техническото обслужване на превозните средства по отношение на собствения етап(и) на производство, както и интернет връзка към предходния етап(и).
Освен това на своята интернет страница крайният производител предоставя на независимите оператори следната информация:
а)
интернет адреса на производителя (производителите), отговорен за предишния етап(и);
б)
наименованието и адреса на всички производители, които отговарят за предишния етап(и);
в)
номера (номерата) на одобрението на типа на предишния етап(и);
г)
номера на двигателя.
2. Всеки производител, отговорен за определен етап или етапи на одобрението на типа, е отговорен за осигуряването чрез неговата интернет страница на достъп до информация за БД и за ремонта и техническото обслужване на превозните средства по отношение на етапа (етапите) на одобрението на типа, за който той е отговорен, както и на интернет връзка към предишния етап(и).
3. Производителят, отговорен за определен етап или етапи на одобрението на типа, предоставя следната информация на производителя, отговорен за следващия етап:
а)
сертификата за съответствие, отнасящ се до етапа (етапите), за които той е отговорен;
б)
сертификата за достъп до информация за БД и за ремонта и техническото обслужване на превозните средства;
в)
номера на одобрението на типа, съответстващ на етапа (етапите), за който той е отговорен;
г)
документите, посочени в букви а), б) и в), предоставени от производителя (производителите), участващи в предишния етап (етапи).
Всеки производител разрешава на производителя, отговорен за следващия етап, да предаде нататък документите, предоставяни на производителите, отговорни за последващите етапи и за последния етап.
Освен това, на договорна основа, производителят, отговорен за определен етап или етапи на одобрението на типа:
а)
осигурява на производителя, отговорен за следващия етап, достъп до информация за БД и за ремонта и техническото обслужване на превозните средства, както и информация за интерфейса, съответстваща на определения етап (етапи), за който е отговорен;
б)
осигурява по искане на производител, отговорен за следващ етап, достъп до информация за БД и за ремонта и техническото обслужване на превозните средства, както и информация за интерфейса, съответстващ на определения етап (етапи), за който е отговорен;
4. Производителят, включително крайният производител, може да събира такси в съответствие с член 2е във връзка с определения етап (етапи), за който е отговорен.
Производителят, включително крайният производител, не събира такси за предоставяне на информация, свързана с адреса на интернет страницата или данните за контакт на всеки друг производител.
Член 2в
Модификации по искане на клиента
1. Чрез дерогация от член 2а, ако броят на системите, компонентите или отделните технически възли, които са предмет на специфична модификация по искане на клиента, е по-малък от общо 250 единици, произведени в световен мащаб, информацията за БД и за ремонта и техническото обслужване на модификации по искане на клиента трябва да е достъпна по леснодостъпен и бърз начин и при същите условия или достъп като предоставяните на упълномощените търговци и сервизи.
За обслужването и препрограмирането на електронните блокове за управление, свързано с модификацията по искане на клиента, производителят осигурява на независимите оператори наличие на съответните собствени фирмени уреди за диагностика или оборудване за изпитване, които са на разположение на упълномощените сервизи.
Модификациите по искане на клиента се посочват на интернет страницата на производителя с информация за ремонта и техническото обслужване и се упоменават в сертификата за достъп до информация за БД и за ремонта и техническото обслужване на превозните средства към момента на одобряването на типа.
2. До 31 декември 2015 г., ако броят на системите, компонентите или отделните технически възли, които са предмет на специфична модификация по искане на клиента, е по-голям от 250 единици, произведени в световен мащаб, производителят може да дерогира от задължението по член 2а за осигуряване на достъп до информация за БД и за ремонта и техническото обслужване на превозните средства, като използва стандартен формат. Когато производителят използва подобна дерогация, той осигурява достъп до информация за БД и за ремонта и техническото обслужване на превозните средства по леснодостъпен и бърз начин и при същите условия или достъп като предоставяните на упълномощените търговци и сервизи.
3. Производителите трябва да осигурят на независимите оператори чрез продажба и отдаване под наем собствените фирмени уреди за диагностика или оборудване за изпитване с цел обслужване на модифицираните по искане на клиента системи, компоненти или технически възли.
4. Към момента на одобряването на типа производителят упоменава в сертификата за достъп до информация за БД и за ремонта и техническото обслужване на превозните средства модификациите по искане на клиента, за които има дерогация от задължението по член 2а за осигуряване на достъп до информация за БД и за ремонта и техническото обслужване на превозните средства, като използва стандартен формат, както и всеки електронен блок за управление, свързан с тях.
Модификациите по искане на клиента и всеки електронен блок за управление, свързан с тях, също се посочват на интернет страницата на производителя с информация за ремонта и техническото обслужване.
Член 2г
Производители на малки количества
1. Чрез дерогация от член 2а, производителите, чието годишно производство на тип превозно средство, система, компонент или отделен технически възел, които са предмет на настоящия регламент, е по-малко от 250 единици, осигуряват достъп до информация за ремонта и техническото обслужване по леснодостъпен и бърз начин и при същите условия или достъп като предоставяните на упълномощените търговци и сервизи.
2. Превозното средство, системата, компонентът или отделният технически възел, които са предмет на параграф 1, се посочват на интернет страницата на производителя с информация за ремонта и техническото обслужване.
3. Одобряващият орган уведомява Комисията за всяко одобрение на тип, издадено на производители на малки количества.
Член 2д
Пренесени системи
1. До 30 юни 2016 г., по отношение на пренесените системи, изброени в допълнение 3 към приложение XVII, производителят може да дерогира от задължението за препрограмиране на електронните блокове за управление в съответствие със стандартите, упоменати в приложение XVII.
Тази дерогация се посочва в сертификата за достъп до информация за БД и за ремонта и техническото обслужване на превозните средства към момента на одобряването на типа.
Системи, за които производителят дерогира от задължението за препрограмиране на електронните блокове за управление в съответствие със стандартите, упоменати в приложение XVII, се посочват на интернет страницата с информация за ремонта и техническото обслужване.
2. За обслужването и препрограмирането на електронните блокове за управление в пренесените системи, за които производителят дерогира от задължението за препрограмиране на електронните блокове за управление в съответствие със стандартите, упоменати в приложение XVII, производителите гарантират, че съответният фирмен уред или оборудване може да бъде закупен или нает от независимите оператори.
Член 2е
Такси за достъп до информация за ремонта и техническото обслужване на превозните средства
1. Производителите могат да налагат разумни и пропорционални такси за достъп до информация за ремонта и техническото обслужване на превозните средства, попадаща в обхвата на настоящия регламент.
За целите на първата алинея, такса, която препятства достъпа, като не отчита степента на използването му от независимия оператор, не се счита за разумна или пропорционална.
2. Производителите предоставят информация относно ремонтa и техническото обслужване на превозните средства, включително транзакционни услуги като препрограмиране или техническа помощ, на ежедневна, ежемесечна и годишна основа, като таксите за достъп до такава информация варират в зависимост от съответните периоди, за които се предоставя достъп.
В допълнение към достъпа за определени периоди от време производителите могат да предлагат достъп на основата на транзакции, при който да събират такси за всяка транзакция, а не в зависимост от съответните периоди, за които се предоставя достъп. Когато производителите предлагат и двете системи за достъп, независимите сервизи избират предпочитаната система или на основата на транзакции, или в зависимост от съответните периоди, за които се предоставя достъп.
Член 2д
Изпълняване на задълженията относно достъпа до информация за БД и за ремонта и техническото обслужване на превозните средства
1. Одобряващият орган може по всяко време, независимо дали по своя инициатива или въз основа на постъпило оплакване, или на оценка от техническа служба, да провери спазването от даден производител на разпоредбите на Регламент (ЕО) № 595/2009, на настоящия регламент и на условията на сертификата за достъп до информация за БД и за ремонта и техническото обслужване на превозните средства.
2. В случай че одобряващ орган установи, че производителят не е изпълнил задълженията си относно достъпа до информация за БД и за ремонта и техническото обслужване на превозните средства, одобряващият орган, издал съответното одобрение на типа, предприема подходящи коригиращи мерки.
Тези мерки могат да включват отмяна или временното отнемане на одобрението на типа, глоби или други мерки, приети в съответствие с член 11 от Регламент (ЕО) № 595/2009.
3. Одобряващият орган предприема стъпки за започване на проверка на това, доколко производителят изпълнява задълженията си относно достъпа до информация за БД и за ремонта и техническото обслужване на превозните средства, в случай че независим оператор или търговска асоциация, представляваща независими оператори, подаде оплакване до одобряващия орган.
4. При осъществяването на проверка одобряващият орган може да се обърне към техническа служба или друг независим експерт за извършване на оценка на това, дали се изпълняват тези задължения.
Член 2з
Форум за достъп до информация за превозни средства
Обхватът на приложение на дейностите, извършвани от Форума за достъп до информация за превозни средства, създаден в съответствие с член 13, параграф 9 от Регламент (ЕО) № 692/2008 на Комисията (7), се разширява, за да включи превозните средства, обхванати от Регламент (ЕО) № 595/2009.
Въз основа на доказателства за умишлено или непреднамерено неправилно използване на информацията за БД и за ремонта и техническото обслужване на превозните средства Форумът дава препоръки на Комисията относно мерки, които да предотвратят посоченото неправилно използване на информацията.
(3)
Член 3 се изменя, както следва:
а)
параграф 1 се заменя със следното:
„1. За да получи ЕО одобрение на типа на двигателна система или семейство двигатели като отделен технически възел, ЕО одобрение на типа на превозно средство с одобрена двигателна система по отношение на емисиите и информацията за ремонта и техническото обслужване на превозното средство или ЕО одобрение на типа на превозно средство по отношение на емисиите и информацията за ремонта и техническото обслужване на превозното средство, производителят доказва, в съответствие с разпоредбите на приложение I, че превозните средства или двигателните системи подлежат на изпитванията и отговарят на изискванията, посочени в членове 4 и 14 и в приложения III-VIII, X, XIII, XIV и XVII. Производителят също така гарантира съответствието със спецификациите на еталонните горива, посочени в приложение IX“;
б)
добавят се следните параграфи 1а, 1б и 1в:
„1а. Ако информацията за БД и за ремонта и техническото обслужване на превозните средства не е налична или не отговаря на изискванията на член 6 от Регламент (ЕО) № 595/2009, член 2а и, ако е целесъобразно, на членове 2б, 2в и 2г от настоящия регламент, както и на приложение XIV към настоящия регламент в момента на подаване за заявлението за одобрение на типа, производителят предоставя посочената информация в рамките на шест месеца, считано от датата, определена в член 8, параграф 1 от Регламент (ЕО) № 595/2009, или в рамките на шест месеца, считано от датата на получаване на одобрение на типа, според това коя е по-късната от двете дати.
1б. Задължението за предоставяне на информация до датите, определени в параграф 1а, се прилага само ако след получаването на одобрение на типа превозното средство се пусне на пазара.
Когато превозното средство бъде пуснато на пазара повече от шест месеца след получаването на одобрението на типа, информацията трябва да бъде предоставена на датата, на която превозното средство е пуснато на пазара.
1в. Одобряващият орган може да приеме, че производителят е създал задоволително добра организация и процедури по отношение на достъпа до информация за БД и за ремонта и техническото обслужване на превозните средства на основата на попълнен сертификат за достъп до информация за БД и за ремонта и техническото обслужване на превозно средство, при положение че не са постъпили оплаквания и че производителят предостави тази информация в рамките на периодите, посочени в параграф 1а.
Ако такъв сертификат за съответствие не бъде предоставен в рамките на посочения срок, одобряващият орган предприема необходимите мерки за осигуряване на съответствие.“;
в)
параграф 15 се заличава.
(4)
Член 5 се изменя, както следва:
а)
заглавието се заменя със следното:
„Член 5
Заявление за ЕО одобрение на типа на двигателна система или семейство двигатели като отделен технически възел по отношение на емисиите и достъпа до информация за ремонта и техническото обслужване“;
б)
в параграф 4 буква ж) се заменя със следното:
„ж)
сертификат на производителя за достъп до информация за БД и за ремонта и техническото обслужване на превозните средства;“.
(5)
В член 6 заглавието се заменя със следното:
„Член 6
Административни разпоредби за ЕО одобрение на типа на двигателна система или семейство двигатели като отделен технически възел по отношение на емисиите и достъпа до информация за ремонта и техническото обслужване“.
(6)
В член 7, параграф 4 буква г) се заменя със следното:
„г)
сертификатът за достъп до информация за БД и за ремонта и техническото обслужване на превозно средство;“.
(7)
В член 14, параграф 1 буква г) се заменя със следното:
„г)
изискванията по отношение на демонстрационното изпитване с преносима система за измерване на емисиите (PEMS) при одобряването на типа и всички допълнителни изисквания по отношение на изпитването на превозното средство извън рамките на цикъла при действие в работен режим, както е предвидено в настоящия регламент;“
(8)
В член 15, параграф 1 първата алинея се заменя със следното:
„Производителят гарантира, че резервните устройства за контрол на замърсяването, предназначени за монтиране на двигателни системи или на превозни средства, получили ЕО одобрение на типа и обхванати от Регламент (ЕО) № 595/2009, са получили ЕО одобрение на типа като отделни технически възли в съответствие с изискванията на настоящия член и на членове 1а, 16 и 17.“
(9)
Член 16, параграф 3 се заменя със следното:
„3. Производителят предоставя сертификат за достъп до информация за БД и за ремонта и техническото обслужване на превозните средства.“
(10)
Приложения I, II, III, VI, Х, XI и XIII се изменят в съответствие с приложение I към настоящия регламент.
(11)
Добавя се ново приложение ХVII, чийто текст е посочен в приложение II към настоящия регламент.
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 23 януари 2012 година.

Labels: 1
20
7
8
12